Program larian 'Virtual Run 'anjuran ICEPS16 Oleh: Nur 'Afifah Husna Binti Mohd Yusak, 1180394 NILAI: Lebih 500 orang menyertai program larian 'virtual run 'di bawah anjuran Konvensyen Keusahawanan Islam ICEPS16 yang bakal bermula pada 9 Disember 2020 bertempat di rumah atau tempat yang dipilih para peserta itu sendiri. Peserta yang terlibat dengan program larian sejauh tujuh kilometer ini termasuklah kakitangan, pelajar, alumni dan orang awam. Program larian bertemakan 'Run for fighters, run for warriors ' yang berkonsepkan 'virtual run 'ini dikendalikan oleh pelajar tahun 4, Fakulti Ekonomi dan Muamalat (FEM). Pengarah Program, Fahmi Ahmad berkata, "Program larian berbentuk 'virtual run 'atau larian maya itu adalah di mana peserta boleh berlari dari lokasi mana pun yang peserta pilih dan peserta mungkin boleh berlari dengan mengikuti masa yang dipilih dan mengikut kadar diri sendiri," katanya melalui temu bual menerusi aplikasi panggilan video whatsapp. Poster program larian 'Virtual Run'
Fahmi berkata, konsep 'virtual run 'itu adalah alternatif untuk membendung situasi pandemik Covid‐19, menjaga jarak sosial, dan menghindari perhimpunan besar‐besaran sambil menjalani gaya hidup sihat dan baik." Beliau berkata, program ini bertemakan 'Run for fighters, run for warriors 'adalah bertujuan untuk mengajak orang ramai bersama‐sama mengamalkan hidup sihat lebih‐lebih lagi semasa pandemik Covid‐19 ini. Katanya, idea penganjuran 'virtual run 'ini menggunakan hashtag kita jaga kita itu tercetus berikutan Perintah Kawalan Pergerakan Bersyarat (PKPB) yang mengehadkan program secara berkumpulan dan turut merujuk pihak Kementerian Kesihatan Malaysia (KKM) berkenaan program larian secara fizikal. Menurutnya, program larian ini pada awalnya adalah secara fizikal, namun atas nasihat daripada pihak tersebut, program larian secara fizikal tidak dapat dianjurkan. "Pada ketika ini larian secara fizikal tidak dapat dianjurkan akibat pandemik Covid‐19, namun kami memilih cara lain iaitu larian maya bagi menjayakan program larian ini," katanya. " Tambahan pula, peserta boleh menggunakan aplikasi larian atau treadmill untuk merakam hasil larian dan apabila peserta sudah menamatkan larian, peserta perlu memuat naik dan menghantar hasil rakaman larian melalui aplikasi yang telah ditetapkan oleh penganjur program," katanya. Peserta program, Nur Syawal Mohd berkata, kebaikan program larian secara maya itu adalah para peserta tidak perlu terikat dengan masa dan diberikan tempoh waktu yang tertentu bagi menyelesaikan larian tersebut, bahkan ini juga memudahkan orang luar kawasan mengikuti program ini tanpa perlu bersesak dengan situasi kini. Fahmi berkata, setiap peserta diberikan kit larian daripada pihak penganjur sebagai hadiah iaitu baju t‐shirt, beg tali dan penutup muka eksklusif." Peserta yang berjaya menamatkan larian program yang bertemakan 'Run for Fighters, Run for Warriors 'menerima pingat khas dan sijil penghargaan.